
Betegtájékoztató: Információk a felhasználó számára
Sirdalud 4 mg tabletta

Sirdalud MR 6 mg retard kapszula
tizanidin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:
1. Milyen típusú gyógyszer a Sirdalud tabletta / Sirdalud MR retard kapszula és milyen betegségek esetén alkalmazható?

2.
Tudnivalók a Sirdalud tabletta / Sirdalud MR retard kapszula szedése előtt

3.
Hogyan kell szedni a Sirdalud tablettát / Sirdalud MR retard kapszulát?
4.
Lehetséges mellékhatások

5.
Hogyan kell a Sirdalud tablettát / Sirdalud MR retard kapszulát tárolni?
6.
A csomagolás tartalma és egyéb információk

1.
Milyen típusú gyógyszer a Sirdalud tabletta / Sirdalud MR retard kapszula és milyen betegségek esetén alkalmazható?
Milyen típusú gyógyszer a Sirdalud tabletta / Sirdalud MR retard kapszula?
A Sirdalud hatóanyaga a tizanidin-hidroklorid, ami a fokozott izomtónust csökkenti.

Milyen betegségek esetén alkalmazható a Sirdalud tabletta / Sirdalud MR retard kapszula?
A Sirdalud tabletta / Sirdalud MR retard kapszula (tizanidin) centrálisan (a központi idegrendszerben) ható – főleg gerincvelői támadásponttal rendelkező – izomrelaxáns, a harántcsíkolt izmok túlzott tónusát csökkenti.
A Sirdalud tablettát olyan fájdalmas (akaratlan) izomgörcsök kezelésére alkalmazzák, melyek:
· gerincvelői eredetűek, mint például hátfájás, merev nyak.

· műtét utáni állapotok, mint például porckorongsérv vagy a csípőízület krónikus gyulladásos megbetegedése.

A Sirdalud tablettát és a Sirdalud MR retard kapszulát az idegrendszeri eredetű izomtónus-fokozódás kezelésére alkalmazzák, például szklerózis multiplex, krónikus gerincvelő-bántalom, a gerincoszlop degeneratív megbetegedése, agyi érrendszeri történések, és központi idegrendszeri (agyi) eredetű bénulás esetén.
2.
Tudnivalók a Sirdalud tabletta / Sirdalud MR retard kapszula szedése előtt
Gondosan kövesse kezelőorvosa minden utasítását. Azok eltérhetnek az ebben a betegtájékoztatóban leírt általános utasításoktól.

Ne szedje a Sirdalud tablettát / Sirdalud MR retard kapszulát:

· ha súlyos májkárosodásban szenved;
· ha fluvoxamin-tartalmú gyógyszert szed (depresszió kezelésére alkalmazzák);
· ha ciprofloxacin-tartalmú gyógyszert szed (fertőzés kezelésére alkalmazott antibiotikum);
· ha allergiás a tizanidin hatóanyagra vagy a gyógyszer (6. pontban felsorolt) egyéb összetevőjére.
Amennyiben ezek bármelyike érvényes Önre, hagyja abba a Sirdalud tabletta / Sirdalud MR retard kapszula szedését és mondja el kezelőorvosának.
Figyelmeztetések és óvintézkedések
A Sirdalud tabletta / Sirdalud MR retard kapszula fokozott elővigyázatossággal alkalmazható:
· Mielőtt elkezdi szedni a Sirdalud‑ot, tudassa kezelőorvosával vagy gyógyszerészével, ha más gyógyszert szed, vagy szedett a közelmúltban (lásd 2. pont "Egyéb gyógyszerek és a Sirdalud tabletta / Sirdalud MR retard kapszula").
· A Sirdalud a súlyos alacsony vérnyomás tüneteit okozhatja, például eszméletvesztés vagy a keringés összeomlása.
· Ne változtassa meg, és ne hagyja abba a kezelést a kezelőorvos tudta nélkül (lásd 3. pont "Ha idő előtt abbahagyja a Sirdalud szedését").
· Ha a májműködés zavarára utaló bármilyen tünetet észlel (például azonosítatlan eredetű émelygés, étvágytalanság vagy fáradtság), tudassa kezelőorvosával. Az orvos vérvizsgálatokat fog kérni a májműködés ellenőrzésére, és eldönti, hogy folytassa-e Önnél a Sirdalud-kezelést. A kezelőorvos rendszeresen ellenőrzi az Ön májfunkcióját, ha naponta 12 mg, vagy több tizanidint kap.

· Ha vesebetegségben szenved. Kezelőorvosa a Sirdalud tabletta / Sirdalud MR retard kapszula adagjának csökkentése mellett dönthet.
Ha a fentiek bármelyike érvényes Önre, tudassa kezelőorvosával, mielőtt elkezdi szedni a Sirdalud tablettát / Sirdalud MR retard kapszulát.

Idősek
A Sirdalud tabletta / Sirdalud MR retard kapszula időskorban való alkalmazása óvatosságot igényel.
Gyermekek és serdülők (18 éves kor alatt)
A Sirdalud tabletta / Sirdalud MR retard kapszula gyermek- és serdülőkorban való alkalmazása nem javasolt.
Egyéb gyógyszerek és a Sirdalud tabletta / Sirdalud MR retard kapszula

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is.

Ez különösen fontos, ha az alábbi gyógyszerek valamelyikét szedi:

· Vérnyomáscsökkentők, beleértve a vízhajtókat is (magasvérnyomás-betegség kezelésére alkalmazzák).

· Olyan gyógyszerek, melyek segítik az alvást vagy erős fájdalomcsillapítók, mivel ezek nyugtató hatását a Sirdalud felerősítheti.

· Szívritmus-szabályozó készítmények (rendszertelen szívverés kezelésére alkalmazzák) és egyéb olyan gyógyszerek, amelyeknek a szívműködésre gyakorolt – a „QT‑távolság megnyúlásának” nevezett – nemkívánatos hatása lehet.

· Cimetidin (nyombélfekély vagy gyomorfekély kezelésére alkalmazzák).

· Fluorokinolonok és rifampicin (antibiotikumok, fertőzések kezelésére alkalmazzák).

· Rofekoxib (gyulladás és fájdalom csökkentésére alkalmazzák).

· Fogamzásgátló tabletták.

· Tiklopidin (az agyérgörcs kockázatának csökkentésére alkalmazzák).

· Ha Ön erős dohányos (több mint 10 cigarettát szív naponta).

Mivel az alkohol a Sirdalud nyugtató-altató hatását fokozhatja, a készítmény alkalmazásának, illetve hatásának tartama alatt szeszes italt fogyasztani tilos, illetve a készítményt alkoholtartalmú itallal nem szabad bevenni.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével. 
Fogamzóképes nők
Szexuálisan aktív nőknek, akik terhesek lehetnek, javasolt terhességi tesztet végezniük a kezelés megkezdése előtt, és ugyancsak ajánlott hatékony fogamzásgátló módszert alkalmazniuk a kezelés alatt és legalább 1 nappal a Sirdalud tablettával történő és legalább 2 nappal a Sirdalud MR kapszulával történő kezelés befejezését követően. 
Beszélje meg kezelőorvosával, milyen fogamzásgátló módszerek lennének megfelelőek Önnek ezen idő alatt.

Terhesség
Terhesség alatt a Sirdalud tabletta / Sirdalud MR retard kapszula nem szedhető, kivéve ha kezelőorvosa szerint feltétlenül szükséges.

Azonnal tájékoztassa kezelőorvosát, ha a Sirdalud tabletta / Sirdalud MR retard kapszula szedése alatt következik be a terhesség. A Sirdalud árthat a magzatának.
Kezelőorvosa tájékoztatja majd a terhesség alatti Sirdalud tabletta- / Sirdalud MR retard kapszula-kezelés lehetséges kockázatairól.

Szoptatás
A szoptatás időszakában a Sirdalud tabletta / Sirdalud MR retard kapszula nem szedhető. Kezelőorvosa tájékoztatja majd a szoptatás alatti Sirdalud tabletta- / Sirdalud MR retard kapszula-kezelés lehetséges kockázatairól.

A készítmény hatásai a gépjárművezetéshez és a gépek kezeléséhez szükséges képességekre

Ha a Sirdalud tablettától / Sirdalud MR retard kapszulától szédül, vagy az alacsony vérnyomás bármely tünetét észleli (például hideg verejték, szédülés), kerülje a gépjárművek vezetését, illetve a gépek üzemeltetését.
A Sirdalud 4 mg tabletta laktózt, a Sirdalud MR retard kapszula szacharózt tartalmaz

Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

3.
Hogyan kell szedni a Sirdalud tablettát / Sirdalud MR retard kapszulát?
A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
Ne lépje túl a kezelőorvosa által javasolt adagot.

Mennyi Sirdalud tablettát / Sirdalud MR retard kapszulát szedjen?

Az adagokat az egyéni szükségletére fogják szabni.

A Sirdalud tabletta vagy a Sirdalud MR retard kapszula étkezéstől függetlenül bevehető.

· Fájdalmas izomgörcsök kezelésére

Tabletta

Naponta 3‑szor 2-4 mg tizanidin (3‑szor ½-1 db Sirdalud 4 mg tabletta). Súlyos esetben további 2‑4 mg adható éjszaka is.

· Idegrendszeri eredetű izomtónus-fokozódás kezelésére

Tabletta

A kezdő adag nem haladhatja meg a napi 6 mg-ot, 3 egyenlő részre elosztva. Ez lépcsőzetesen, 3‑4 naponkénti vagy hetenkénti időközökkel, 2-4 mg-mal emelhető.

Az optimális terápiás hatás általában napi 12-24 mg‑os adagolás között jelentkezik. A napi mennyiséget 3-4 egyenlő részre elosztva kell bevenni. A napi adag nem haladhatja meg a 36 mg‑ot.

MR kapszula

Az ajánlott kezdő adag napi 1‑szer 1 db 6 mg retard kapszula. Ha szükséges, ez lépcsőzetesen, 3‑4 naponként vagy hetenként 1 db 6 mg-os retard kapszulával emelhető legfeljebb napi 24 mg‑ig. A betegek többsége számára azonban az optimális adag napi egyszer 12 mg (2 db 6 mg-os retard kapszula).

Kezelőorvosa pontosan el fogja mondani Önnek, hogy mennyi Sirdalud tablettát vagy Sirdalud MR retard kapszulát szedjen.
Attól függően, hogy az állapot hogyan reagál a kezelésre, orvosa nagyobb vagy kisebb adag alkalmazását javasolhatja.

Mikor és hogyan kell szedni a Sirdalud tablettát / Sirdalud MR retard kapszulát?
· Sirdalud 4 mg tabletta: a tablettát napi háromszor kell bevenni. Súlyos esetben egy további adag adható éjszaka.

· Sirdalud MR 6 mg retard kapszula: az MR retard kapszulát napi egyszer kell bevenni. A módosított hatóanyag-leadású kapszulából a lassú hatóanyag-felszabadulásnak köszönhetően a napi bevételek száma egy alkalomra csökken.

Ha elfelejtette bevenni a Sirdalud tablettát / Sirdalud MR retard kapszulát

Ha elfelejtette bevenni gyógyszerét az előírt időben, amint eszébe jut, pótolja azt. Ha azonban már közel van a következő adag bevételének időpontja (például a tabletta esetében kevesebb mint 2 óra), úgy a kimaradt adagot már ne vegye be. Ebben az esetben a következő esedékes adagot vegye be a szokott időben.

Ha az előírtnál több Sirdalud tablettát / Sirdalud MR retard kapszulát vett be

Ha véletlenül több adagot vett be, mint az orvos által előírt, azonnal tájékoztassa a kezelőorvosát, mert orvosi ellátásra lehet szüksége.

Ha idő előtt abbahagyja a Sirdalud szedését
Ne változtassa meg és ne állítsa le a kezelést a kezelőorvos tudta nélkül. Lehet, hogy a kezelőorvosa az adag fokozatos csökkentésével állítja le az Ön kezelését. Ez az Ön állapotának romlását hivatott megelőzni, és csökkenti a megvonási tünetek, például a magas vérnyomás, fejfájás, szédülés, szapora szívverés kialakulásának kockázatát.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A fájdalmas izomgörcsök kezelésére előírt kisebb adagok alkalmazása esetén az előforduló mellékhatások általában enyhék és rendszerint átmenetiek, mint például aluszékonyság, szédülés, fáradékonyság, szájszárazság, hányinger, gyomorpanaszok, átmeneti szérumtranszamináz-szint-emelkedés, kismértékű vérnyomásesés.

Neurológiai eredetű izomtónus-fokozódás kezelésére előírt nagyobb napi adagok alkalmazása esetén az említett mellékhatások gyakrabban és kifejezettebben jelentkezhetnek, bár csak ritkán fordul elő, hogy mellékhatások miatt a Sirdalud alkalmazását meg kell szakítani.

Felléphet továbbá izomgyengeség, alvászavar, hallucináció, vérnyomáscsökkenés és pulzusszámcsökkenés. Igen ritkán akut májgyulladásról és májelégtelenségről is érkezett bejelentés. Amennyiben tisztázatlan eredetű hányinger, súlyvesztés, súlyos fokú fáradékonyság jeleit tapasztalná, haladéktalanul forduljon kezelőorvosához.

Egyes mellékhatások súlyosak lehetnek

· Májgyulladás, májelégtelenség, alacsony vérnyomás, hallucinációk, zavartság, súlyos allergiás reakciók – beleértve a nehézlégzést, szédülést (anafilaxia) és főleg az arcon és a torokban jelentkező duzzanatot (angioödéma).

Ha ezek közül a súlyos mellékhatások közül bármelyiket észleli, azonnal szóljon kezelőorvosának!

Egyéb lehetséges mellékhatások

Az egyéb lehetséges mellékhatásokat az alábbi táblázat tartalmazza. Ha ezek bármelyike súlyos formában jelentkezik, szóljon kezelőorvosának, gyógyszerészének vagy a gondozását végző egészségügyi szakembernek.

Nagyon gyakori mellékhatások (10 betegből több mint 1 beteget érinthet):
· Aluszékonyság, fáradtság, szédülés, emésztőrendszeri panaszok, szájszárazság, izomgyengeség.
Gyakori mellékhatások (10 betegből legfeljebb 1 beteget érinthet):
· Vérnyomásesés, alacsony vérnyomás, a szérumtranszaminázok szintjének átmeneti emelkedése, álmatlanság, alvászavarok, hányinger.

Nem gyakori mellékhatások (100 betegből legfeljebb 1 beteget érinthet):
· Alacsony pulzusszám.

Nem ismert (a gyakoriság a rendelkezésre álló adatokból nem állapítható meg):
· Allergiás reakciók.

· Ájulás (szinkópe), általános gyengeség, homályos látás, elkent beszéd, hallucinációk, zavart tudatállapot.

· A kezelés hirtelen megszakítása után jelentkező tünetek – megvonási tünetek – lásd 3. pont, „Ha idő előtt abbahagyja a Sirdalud szedését”.

· Májgyulladás (hepatitisz), májelégtelenség, hasi fájdalom, hányás.

· A bőr gyulladása kiütésekkel (dermatitisz), a bőr kivörösödése (eritéma), viszketés (pruritusz) és viszkető kiütés (kiütés és urtikária).

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. 
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Sirdalud tablettát / Sirdalud MR retard kapszulát tárolni?
A gyógyszer gyermekektől elzárva tartandó!
A dobozon feltüntetett lejárati idő (Felhasználható: / EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Sirdalud 4 mg tabletta: Legfeljebb 25 °C‑on tárolandó.
Sirdalud MR 6 mg retard kapszula: Legfeljebb 25 °C‑on tárolandó. A nedvességtől való védelem érdekében az eredeti csomagolásban tárolandó.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Sirdalud tabletta / Sirdalud MR retard kapszula?
· A Sirdalud hatóanyaga: a tizanidin-hidroklorid.
Sirdalud 4 mg tabletta: 4 mg tizanidint tartalmaz (4,576 mg tizanidin-hidroklorid formájában) tablettánként.

Sirdalud MR 6 mg retard kapszula: 6 mg tizanidint tartalmaz (6,864 mg tizanidin-hidroklorid formájában) kapszulánként.

· Egyéb összetevők:
Sirdalud tabletta: vízmentes kolloid szilícium-dioxid, sztearinsav, mikrokristályos cellulóz, laktóz.

Sirdalud MR retard kapszula: 
Kapszulatöltet: etilcellulóz, sellak, talkum, cukorgömböcskék (kukoricakeményítő, szacharóz). 
Kapszulahéj: titán-dioxid (E171), zselatin. 
Jelölőfesték: titán‑dioxid (E171), sellak, fekete vas-oxid (E172), propilénglikol és szimetikon. 
Milyen a Sirdalud tabletta és Sirdalud MR retard kapszula külleme és mit tartalmaz a csomagolás?
Sirdalud 4 mg tabletta

A buborékcsomagolás 30 db fehér, illetve csaknem fehér színű, korong alakú, lapos felületű, metszett élű, egyik oldalán negyedelő‑bemetszéssel, másik oldalán “RL” kódjelzéssel ellátott szagtalan illetve gyengén jellemző szagú tablettát tartalmaz. A tabletta két egyenlő adagra osztható.

30 db tabletta PVC/PE/PVDC//Al buborékcsomagolásban, dobozban.

Sirdalud MR 6 mg retard kapszula

A buborékcsomagolás 10, illetve 30 db fehér színű, 2‑es méretű, átlátszatlan kemény zselatin kapszulába töltött 186 mg töltettömegű fehér, illetve halvány bézs színű kerek pelleteket tartalmaz. A kapszula felső része “SIRDALUD”, alsó része “6 mg” szürke színű jelzéssel van ellátva.
10 db, illetve 30 db kapszula PVC/PE/PVDC//Al buborékcsomagolásban, dobozban.

A forgalomba hozatali engedély jogosultja

Novartis Pharma GmbH

Roonstrasse 25

90429 Nürnberg

Németország

Novartis Farmaceutica S.A.

Gran Via de les Corts Catalanes, 764

08013 Barcelona

Spanyolország
Lek Pharmaceuticals d.d.

Verovškova ulica 57 
1526 Ljubljana

Szlovénia
A készítményhez kapcsolódó további kérdéseivel forduljon a forgalomba hozatali engedély jogosultjához.

OGYI-T-5903/04 
Sirdalud 4 mg tabletta 


(30 ×)

OGYI-T-5903/05 
Sirdalud MR 6 mg retard kapszula 

(10 ×)

OGYI-T-5903/06 
Sirdalud MR 6 mg retard kapszula 

(30 ×)

A betegtájékoztató legutóbbi felülvizsgálatának dátuma: 2026. október.

